Lauri Hannus

PAMin työntekijät ja aktiivit joutuivat poistumaan Linnanmäeltä.

Palvelualojen ammattiliiton PAMin väki ei saanutkaan kiertää Linnanmäellä PAMia ilmassa -tapahtuman merkeissä, kun huvipuiston johto kielsi puhumasta työntekijöille ja jakamasta esitteitä. PAMin aluepäällikkö Johanna Sparf on tyrmistynyt.

PAMia ilmassa -päivät saivat keskiviikkona erikoisen käänteen Linnanmäellä, kun aiemmin yrityksen kanssa sovittua kierrosta ei saanutkaan tehdä. Linnanmäen markkinointipäällikkö Tero Sjöberg kielsi paikalle saapunutta PAMin henkilökuntaa ja aktiiveja keskustelemasta puiston työntekijöiden kanssa ja jakamasta heille PAMin esitteitä.

Asia oli sovittu aiemmin puhelimitse, mistä Sjöberg vaati todisteita. Hän ilmoitti PAMin edustajille, että kieltää Linnanmäellä kiertämisen, vaikka ei suoranaisesti ryhdy estämään sitä.

Ammattiliittovastaisuutta

Sparf näkee linjauksessa merkkejä ammattiliittovastaisuudesta.

– Ei voi olla niin, etteivät ammattiliiton edustajat saa keskustella työntekijöiden kanssa ja jakaa liiton materiaalia. Suorastaan olen tyrmistynyt tästä, hän sanoo.

ILMOITUS

Sparf kertoo aiemminkin törmänneensä siihen, että Linnanmäellä ei olla kovin avoimia.

– Kaikki pitää sopia etukäteen hyvin tarkkaan johdon kanssa. Me olisimme halunneet positiivisessa hengessä pystyttää alueelle PAMin teltan ja jakaa esitteitä ja ilmapalloja, mutta se jo aiemmin kiellettiin, Sparf kertoo.

Hän kertoo, että PAMia ilmassa -päivistä oli keskusteltu etukäteen työnantajaliitto MaRa ry:n kanssa. MaRa tiedotti tapahtumasta jäsenyrityksilleen, joihin Linnanmäkikin kuuluu.

Sparf harmittelee sitä, että tapausta oli todistamassa myös parikymmentä PAMin nuorta aktiivijäsentä, jotka saivat hyvin erikoisen kuvan yrityksen henkilöstöpolitiikasta.

Valtakunnallinen tapahtuma



PAMin kaksipäiväinen valtakunnallinen työpaikkatapahtuma jatkuu torstaina. Ammattiliiton henkilökunta sekä lukuisat aktiivit ja työpaikkojen luottamusmiehet ovat liikkeellä toreilla, huvipuistoissa ja työpaikoilla. He tapaavat muun muassa kaupan alalla, matkailu-, ravintola- ja vapaa-ajan palvelualalla sekä kiinteistöpalvelualalla toimivia työntekijöitä ja nuoria kesätyöntekijöitä, joille kerrotaan liiton neuvottelemista uusista työehtosopimuksista, työehdoista ja palkankorotuksista.

Liitolla on isoimmissa kaupungeissa tapahtuman aikana pop up -pisteitä, jonne kuka tahansa voi mennä tutustumaan PAMin toimintaan ja tapaamaan PAMin johtoryhmän edustajia.